text: Kvinde tissede i gyde efter koncert – stak betjent to flade
  28 juli 2017 kl. 03.54
  Den trængende kvinde stak af fra politiet, men blev fanget i en baggård.
  I forbindelse med torsdagens Grøn Koncert i Esbjerg blev otte personer anholdt for gadeuorden.
  - Det er småtterier og svarer til normalbilledet for koncerterne, siger vagtchef ved Syd- og Sønderjyllands Politi, Mads Leervad Dammark, til TV SYD.
  Mads Leervad Dammark, vagtchef, Syd- og Sønderjyllands Politi: "Kvinden sad og tissede i en gyde i Skolegade. Hun løb fra stedet, men blev indfanget i en gård. Der gav hun en af vores betjente to slag med flad hånd."
  Klokken 01.20 blev en kvinde anholdt i Skolegade efter en lidt for våd Grøn Koncert.
  - Kvinden sad og tissede i en gyde i Skolegade. Hun løb fra stedet, men blev indfanget i en gård. Der gav hun en af vores betjente to slag med flad hånd, oplyser vagtchefen.
  Episoden sendte kvinden en tur på politigården – og til et retsligt efterspil.
  - Hun blev anholdt, men er nu løsladt igen, efter hun er blevet sigtet og afhørt, slutter Mads Leervad Dammark.
  Ligeledes i Esbjerg kan en ung mand nu se frem til en bøde. Han knuste en rude i Storegade og stak af. Men han blev opsnuset og indhentet af en politihund.
  
  